
Számítógépek, laptopok közvetlen hozzáférésű memóriájának (RAM) forenzikus vizsgálata

A bűncselekmények egyre nagyobb aránya valósul meg a kibertérben. Ennek következtében az elektronikus adatok, mint bizonyítékok szinte minden büntetőeljárásban jelen vannak. A változékony adatok, melyek átmenetileg a RAM memóriában tárolódnak, sok esetben csak egyszeri alkalommal szerezhetők be a büntetőeljárások során. Egy eszköz memóriája számos értékes elektronikus adatot tartalmazhat, gondoljunk csak a böngészési előzményekre, bejelentkezési adatokra, jelszavakra, IP-címekre, kártékony programok kódjaira. A RAM mentéséből származó digitális adatok nem tudnak a büntetőeljárásokban releváns szerepet játszani, mert a végrehajtó állomány döntő többsége nem rendelkezik a megfelelő technikai háttérrel ahhoz, hogy eredményes legyen a mentési műveletet.
Számítógépek, laptopok közvetlen hozzáférésű memóriájának (RAM) forenzikus vizsgálatakor törekedni kell arra, hogy a végrehajtása megfelelő képzettséggel ellátott személyek által történjen az eredményesség érdekében. Az alábbi pályamunkámban a forenzikus memóriamentés és elemzés jelentősége, jogi szabályozása, illetve gyakorlati megvalósulása kerül ismertetésre különböző szoftverek igénybevételével. A dolgozatomhoz írt segédlettel célom, hogy egy rövid, lényegre törő oktatási segédanyagot bocsátsak rendelkezésre a nyomozó hatóságok számára, ezzel elősegítve a személyi számítógépeken, laptopokban található operatív tár adattartalmának a külső helyszínen történő rögzítését. Ennek eredményeképpen remélhetőleg a RAM memória adattartalma nagyobb arányban fog szerepet játszani a büntetőeljárások során, amennyiben az ügy jellege megkívánja.



